14/05/2014 | Administración LocalMunicipal
Ares
Anuncio de aprobación definitiva do Regulamento de subministración/abastecemento de auga potable do concello de Ares

Aprobado Inicialmente na sesión Plenaria Ordinaria de data 6 de marzo do 2014 o Regulamento de subministración/abastecemento de auga potable do Concello de Ares, e sometido a información pública no BOP 57 de data 25 de marzo do 2014, polo prazo de 30 días, sen terse presentado alegacións, elévase automáticamente a definitivo o acordo inicial, publicándose o contido íntegro do mesmo: Ares, 7 de maio do 2014 O Alcalde-Presidente Asdo: Julio Ignacio Iglesias Redondo En base ao disposto no artigo 26.1. a) da Lei 7/1985, de 2 de abril, Reguladora das Bases do Réxime Local e 80.2. l) da Lei 5/1997, do 22 de xullo, de Administración Local de Galicia, o abastecemento domiciliario de auga potable é un servizo mínimo obrigatorio, cuxa titularidade pertence ao Concello, que se rexerá polo disposto no presente Regulamento. É obxecto do presente regulamento a regulación da prestación do servizo de abastecemento de auga potable, que prestará o Concello na modalidade de xestión directa sen órgano especial de administración, asumindo o seu propio risco. O Concello procurará prestar un servizo en calidade, en cantidade suficiente, con carácter permanente e a un custo razoable. Cando as circunstancias así o aconsellen, a Xunta Local de Goberno ou o órgano municipal que teña atribuída a competencia poderá adoptar as medidas organizativas e de prestación do servizo que estime necesarias e que causen a menor perturbación aos usuarios. Corresponde ao Alcalde ou ao Concelleiro en quen delegue a vixiancia e inspección de todas as instalacións do servizo, podendo realizar as comprobacións necesarias dos aparellos de medición e de presión e a toma de mostras para as súas análises periódicas. A utilización do servizo polos seus destinatarios formalizarase subscribindo o correspondente contrato ou “póliza de aboamento”. Na dita póliza consignaranse as condicións xerais e especiais que en cada caso concorran concretándose os dereitos e obrigas do usuario do Servizo dacordo co establecido neste Regulamento. Poderán ser aboados do servizo municipal de abastecemento domiciliario de auga: a) Os propietarios de edificios, vivendas, locais comerciais ou instalacións industriais ou gandeiras cuxa titularidade acrediten mediante calquera medio de proba admitido en dereito. b) Os titulares de dereitos reais e de forma especial de arrendamento, sobre os inmobles enumerados no apartado anterior sempre que acrediten o dereito e o consentimento ou autorización do propietario. c) As Comunidades de Propietarios sempre que así o acorde a súa Xunta Xeral e adopten a modalidade de Subministración múltiple. d) Calquera outro titular de dereitos de uso e goce sobre inmobles ou vivendas que acredite ante o Concello a titularidade e a necesidade de utilizar o Servizo. Os propietarios ou titulares de dereitos reais sobre edificios e locais ou, no seu caso, instalacións enumeradas no artigo anterior soamente terán dereito a ser abonados cando os citados edificios ou instalacións conten coas respectivas licenzas ou autorizacións municipais ou de calquera outra Administración que teña competencia para iso. No entanto, o disposto no apartado anterior poderá concederse pola administración municipal unha autorización provisional para utilizar o servizo municipal de abastecemento de auga que será revogable en calquera momento, sen que exista ningunha indemnización ao usuario por esta revogación. A subministración de auga potable poderá destinarse aos usos seguintes: a) Consumo doméstico, para edificios ou vivendas de residencia habitual ou de tempada. b) Uso comercial ou industrial para actividades desta natureza. c) Para centros de carácter oficial ou outros similares. d) Para bocas de incendio na vía pública e en leiras particulares. e) Uso suntuario destinado á rega de xardíns ou pequenos hortos no centro urbano, para o seu destino ou utilización en piscinas, tanto públicas como privadas e para outros análogos que así o admita expresamente o Concello. f) Uso gandeiro entendendo por tal aquel que se utiliza nas instalacións gandeiras para limpeza das mesmas ou para alimento do gando nelas situado. g) Uso para obras entendendo por tal aquel que se utiliza con carácter provisional para a construción ou reparación de inmobles. A conexión á rede de distribución municipal de auga potable será única por cada edificio ou inmoble a abastecer. A conexión ou acometida á rede estará dotada dunha “chave de paso” que se situará nun rexistro perfectamente accesible situado na vía pública e que será únicamente utilizable polos servizos municipais ou do xestor do servizo quedando totalmente prohibido o seu accionamiento polos aboados. O procedemento polo que se autorizará a subministración será o seguinte: Formularase a petición polo interesado, indicando a clase da subministración que se desexa. Á petición acompañarase documento que acredite a licenza de primeira ocupación do mesmo, ou ben licenza de apertura e recibo acreditativo de estar dado de alta no Imposto sobre Bens Inmobles, ou ben, formulario de solicitude de alta no Catastro, así como detalle de localización do rexistro para a instalación da chave de paso e do equipo de medida ou contador, así como a documentación que máis adiante se sinala. A autorización, cando se produza, farase sempre a reserva de que as instalacións do inmoble estean en debidas condicións para unha normal subministración. As instalacións de conexión ata a chave de paso serán instaladas e pertencerán ao Concello. Os traballos e materiais necesarios para as obras de conexión serán realizados polos servizos municipais e a cargo do propietario do inmoble ou, no seu caso, do solicitante do servizo. O Concello, antes de realizalos poderá esixir o depósito previo do seu importe na Tesourería municipal. O servizo de subministración domiciliaria de auga potable será continuo e permanente podendo reducirse ou suspenderse cando existan razóns xustificadas sen que por iso os abonados teñan dereito a indemnización. Nos supostos de suspensión ou redución terase como obxectivo preferente asegurar o consumo doméstico quedando o resto dos usos supeditados á consecución deste obxectivo. Será motivo de suspensión temporal, entre outros, as avarías e a realización de obras necesarias para manter os depósitos e as redes en condicións para o servizo, e sempre que iso sexa posible, anunciarase ou comunicará aos usuarios ou ao sector afectado coa antelación posible. A distribución interior da auga nos edificios e vivendas haberá de cumprir as normas técnicas que sexan de aplicación e serán de conta do interesado abonando os gastos de instalación e mantemento desde a chave de paso. A autorización para a utilización do Servizo implica o consentimento do interesado para que os servizos municipais realicen as inspeccións e comprobacións técnicas necesarias mesmo aínda que o edificio teña o carácter xurídico de domicilio, coas autorizacións pertinentes. Calquera innovación ou modificación nas condicións coas que se autorizou o servizo por parte do usuario implicará unha nova autorización que de non ser procedente implicará o corte do servizo. As autorizacións serán persoais e intransferibles. A perda ou cesamento da titularidade con que foron solicitadas motivará a caducidade da autorización. Os abonados non poderán, baixo ningún pretexto, utilizar a auga para usos distintos aos que lles foron autorizados. A medición do consumo de auga potable realizarase por contadores que serán do modelo tipo e diámetros que autorice o Concello, entre os que sexan homologados pola autoridade competente. Os contadores instaláránse polo Concello ou o prestador do servizo en lugares de fácil acceso para a súa lectura, comprobación e mantemento, e precintáránse para evitar a súa manipulación por persoas alleas ao servizo. Non se instalarán contadores no interior de inmobles ou vivendas, e os existentes adaptaránse para facilitar a lectura sen necesidade de ter que entrar na propiedade do aboado, nun prazo e condicións a determinar pola Xunta Local de Goberno do Concello a partir da vixencia deste Regulamento. O mantemento, conservación e reposición do contador será sempre de conta e á conta do abonado, excepto no caso de xestións indirectas que o sexan a cargo do concesionario. Cando despois da visita por parte de empregados do Servizo, non poida tomarse lectura do contador por atoparse o local cerrado, o lector deixará carta de aviso ao abonado, para que facilite el mesmo a lectura ao Concello ou prestador do servizo. De ningún xeito poderá o aboado practicar operacións sobre o ramal ou billas que fornecendo o contador, poidan alterar o funcionamento deste, no sentido de conseguir que pase auga a través do mesmo sen que chegue a ser rexistrada ou que marque caudais inferiores aos límites regulamentarios de tolerancia. Os cambios de lugar do contador ou de modificación da acometida, executaranse polos empregados do Servizo e serán de conta dos abonados sempre que sexan motivados a pedimento do mesmo. a) Desde a data de formalización da póliza, o abonado terá dereito ao uso da auga contratada, determinada en metros cúbicos, para o uso de vivenda, local, ganado, hortos, etc. b) O aboado disporá dun dos exemplares da póliza. c) O aboado poderá, en casos xustificados, interesar do Concello ou doutros organismos oficiais a realización das análises de potabilidade da auga que consume, tendo dereito ao resarcimiento dos danos e prexuízos que, no seu caso, se lle provocaran. a) Os aboados terán a obriga de conservar as instalacións do servizo a que tiveren acceso en perfecto estado e comunicar aos servizos municipais correspondentes as anomalías que puidesen afectar tanto á subministración xeral como ao do edificio ou vivenda de que sexan titulares. b) Os aboados, nos supostos de grave risco para as persoas e bens, autorizarán ao uso da auga das súas vivendas ou edificios polos servizos municipais que o requiran, sen prexuízo de que se lles indemnice xustamente. c) Ao pago das facturas correspondentes pola prestación do servizo de acordo coa ordenanza vixente e normas que fixe o Concello. Sen prexuízo das responsabilidades de distinta orde a Administración municipal, previa a tramitación do correspondente expediente poderá suspender a subministración de auga potable nos casos seguintes: a) Por non satisfacer nos prazos establecidos neste Regulamento o importe da auga consumida e iso sen prexuízo de que se siga o procedemento de prema ou vía xudicial para a súa cobranza, por falta de pagamento de dous recibos. b) Por falta de pago das cantidades resultantes das liquidacións realizadas con ocasión de fraude no consumo, ou en caso de reincidencia, na fraude. c) Por uso distinto ao contratado e despois de ser advertido. d) Por establecer derivacións nas súas instalacións para subministración a terceiros. e) Por non autorizar ao persoal municipal, debidamente documentado, a entrada na vivenda, local, edificio, etc., para revisar as instalacións en horas diúrnas e en presenza do titular da póliza ou dun familiar, unha vez comunicada a práctica da visita de comprobación. f) Por calquera outras infraccións sinaladas neste Regulamento que supoña perigo para a seguridade, a salubridade e a hixiene das persoas. g) Por utilizar o servizo sen contador ou sen ser este servible. h) Por fraude, entendendo por tal a práctica de actos que perturban a regular medición do consumo, a alteración dos precintos dos aparellos de medición e a destrución destes, sen dar conta inmediata ao servizo municipal. i) Non adecuar a instalación dacordo cos requirimentos técnicos que se lle practiquen, derivados de obrigas legais.1.-Para outorgar novas pólizas de aboamento será indispensable que o usuario adquira o contador que, para cada caso, será dos tipos aprobados e verificados polas delegacións de Industria ou organismos competentes. O Concello poderá dispoñer que, con carácter xeral, se instalen contadores nas vivendas, locais comerciais e industrias que carezan deles, baixo apercibimento de proceder ao corte da subministración de auga. Os contadores son propiedade dos aboados ao servizo. A venda dos contadores, que realice o Servizo de augas realizarase de conformidade coas tarifas vixentes. Para os contadores de calibre maior a 20 mm a tarefa de colocación suporá un incremento no custo segundo orzamento, que facilitará o Servizo de augas, e que correrá por conta do abonado. O Servizo de augas fixará e comunicará ao abonado a data de substitución dos contadores avariados. O abonado deberá comunicar se decidiu comprar o contador pola súa conta, en caso de que non exista esta comunicación do abonado, entederase que o contador será subministrado e instalado polo Servizo de augas.2.-Nas acometidas destinadas a redes contra incendios será obrigatoria a colocación dun caudalímetro, que o abonado pode adquirir libremente nos lugares que considere oportuno. Será de obrigatoria instalación para as construcción de nova creación. As instalación existentes terán un prazo non superior a un ano para a colocación deste.3.-A verificación dos contadores será polo Organismo Oficial facultado e por conta dos abonados. Se o resultado de verificación fose que o contador estivese averiado rectificaríanse as facturacións emitidas erróneamente. Os abonos para o servizo solicitaranse mediante a oportuna petición de alta e subscrición da póliza de aboamento, na que o interesado declarará ademais da filiación e domicilio, fin e uso ó que destinará a auga, fronte da vivenda, e demais datos complementarios para o perfecto coñecemento e determinación da clase e importancia do servizo que se pretenda e concesión e instalación do aproveitamento. As peticións levarán implícito o compromiso do peticionario a cumpri-las disposicións consignadas no presente Regulamento Os Contratos ou pólizas de aboamento serán facilitadas ou cubertas pola oficina do servizo. Documentación asociada a contratación.1.1 Altas de subministración. - CERTIFICADO DE INSTALACIÓN DE FONTANARÍA. Solicitarase o modelo de certificado definido, exclusivamente en vivendas ou establecementos de nova construción. - Copia NIF o CIF. -LICENZA DE 1ª OCUPACION da vivenda ou edificio (en vivendas novas que se contratan por primeira vez). En caso de non dispoñer de licenza, e ser esta obrigatoria para a alta, será obrigatorio autorización por escrito do concello. -LICENZA DE APERTURA en caso de locais comerciais, industriais ou explotacións gandeiras ou no seu defecto solicitude de licenza. -LICENZA DE OBRAS (no caso de obras). En caso de non dispoñer de licenza, e ser esta obrigatoria para a alta, será obrigatorio autorización por escrito do concello. - ACHEGAR ESCRITURA DE PROPIEDADE ou achegar fotocopia de documento que acredite a propiedade da persoa que quere contratar, se non se trata dun alugamento, como por exemplo o último recibo pagado do imposto sobre bens inmobles. -FOTOCOPIA CONTRATO DE ALUGAMENTO. Sendo, en todo caso, o propietario do ben inmoble o responsable civil subsidiario do posible non pagamento do arrendatario segundo establece o artigo 17 da Lei 8/1989 do 13 de abril reguladora de taxas e prezos públicos.1.2 Baixa de subministración. - Estar ao corrente de pagamento do servizo, salvo que sexa unha baixa de oficio. - Copia NIF ou CIF. -AUTORIZACIÓN asinada polo titular se este non é quen presenta a solicitude de baixa ou FOTOCOPIA ESCRITURA DE PROPIEDADE ou documento que acredite a propiedade. - A baixa deberá solicitarse con 15 de antelación á data na que se pretenda que sexa efectiva.1.3 Cambio de titularidade ou subrogación. - Documento que acredite a propiedade, ou autorización asinada polo propietario se este non é quen presenta a solicitude. - FOTOCOPIA CONTRATO ALUGAMENTO. Sendo, en todo caso, o propietario do ben inmoble o responsable civil subsidiario do posible non pagamento do arrendatario segundo establece o artigo 17 da Lei 8/1989 do 13 de abril reguladora das taxas e prezos públicos. - Certificado de defunción en caso de falecemento. -Copia NIF ou CIF. O contrato terá vixencia durante o tempo que o aboado ocupe a vivenda á que a póliza se refire, quedando obrigado este a satisface-lo importe do consumo mínimo de auga da tarifa en que estea clasificado, aínda no caso de que o consumo mensual non alcanzara este mínimo. Cada contrato de subministración de auga estará afecto a unha soa casa ou a unha soa vivenda. No caso de que o edificio constase de varias plantas, a cota esixible estará representada pola suma das cotas de servicio e cotas de consumo que correspondan separadamente a cada unha das plantas das que conste o inmoble, aínda que estean en alugamento ou/e ocupen todas elas unha mesma familia. Baixo ningún concepto poderá un aboado ampliar para outros usos que os estipulados na póliza de abono, especular na súa venda ou cesión e dispoñer de toda ou parte da que ven asignada ó seu domicilio ou industria a prol dun terceiro, nin facer variacións de ningunha clase na instalación, sen coñecemento do Concello. Non se concederá alta a aboados que se trasladen de domicilio e non se atopen ó corrente no pago da auga que consumisen no domicilio anterior. A recadación do importe da auga farase trimestralmente, en xeral, mediante recibo, fóra do caso de fraude que se fará por actas de inspección no momento no que aquel se detecte. O aboado poderá facer efectivo nun prazo límite de trinta días, contados a partir da presentación da facturación, os importes facturados polo Servizo de Augas nas entidades de crédito autorizadas polo Concello, a través da conta do abonado na entidade bancaria que para tal efecto sinale ou por calquera outro medio que o Concello determine. De non facer efectivo o recibo dentro dos trinta días da súa presentación, procederase ó recargo con liquidación de xuros de mora correspondentes, sen prexuízo do corte da subministración e das restantes accións legais que procedan para facer efectiva a cantidade non satisfeita. Transcorrido o prazo fixado, o Concello, poderá suspende-la subministración de auga ó aboado que está en mora e retirarlle definitivamente o servicio, dándoo de baixa por falta de pagamento, previos os trámites preceptivos. As reclamacións sobre a recadación por posibles erros de cálculo e outros motivos, efectuaranse na administración do servizo, acompañando os recibos ou facturas que se presuma conteñan erro ou omisión. No caso de traslado de domicilio do abonado este seguirá sendo responsable do importe do consumo de auga da vivenda que deixou, se non se da de baixa coa antelación suficiente nas oficinas do servizo. Enténdese por acometida de abastecemento o tramo de encanamento coas súas chaves de rexistro e de paso, que partindo da rede de distribución se estende ata a entrada principal do edificio ou inmoble, para o seu axustamento a instalación particular. O servizo de subministración de auga limitarase á zona que comprende a rede de distribución. A concesión de novas tomas ou acometidas á rede farase mediante solicitude dos interesados e con acordo adoptado polo Concello, previo informe e liquidación do dereito desta. As tomas ou acometidas que se soliciten para utiliza-la auga da rede Municipal, no caso de obter a licencia, deberán ser abonados os gastos polo interesado. A contratación de acometidas, a súa instalación, conservación, renovación e manipulación serán competencia exclusiva do Servizo de Augas, que realizará os traballos e instalacións correspondentes a cargo do peticionario. O Servizo de Augas confeccionará o orzamento para a execución das obras de acometida conforme o cadro de prezos vixentes e aprobados polo Concello. Unha vez posta en funcionamento pasará a instalación a ser propiedade do Concello. Unha toma ou acometida servirá soamente para o terreo que fose pedida, sen que se permita estendela a varias, aínda estando contiguas e pertencendo ó mesmo dono, salvo conveniencias de distribución para o servicio, caso no que se faría a derivación fóra do terreo primitivo. Se por venda ou outra causa se dividira a propiedade, os novos donos virán obrigados a executar unha toma independente para cada un. Todo terreo abastecido terá na vía pública, e o máis achegada ela, a chave ou chaves de paso convenientes para poder incomunicala co entubado xeral. Os diámetros do entubado que se usan para as acometidas serán os establecidos pola Delegación de Industria e organismos competentes. Serán de conta do dono as modificacións ou reformas que sexa preciso facer nas instalacións con motivo da instalacións ou por outra causa calquera, a xuízo do técnico do servizo. Correrá a cargo do Concello, a conservación do tramo que vai desde o entubado xeral da toma ata o pé do parámetro exterior do muro do terreo. Corresponde ó dono coidar e amaña-la súa instalación, dando conta á oficina do servizo de tódalas avarías e deterioros que concorran, para que se dispoñan os debidos amaños, sempre por conta do dono. É obriga dos donos participar ó Concello a data na que comezan os traballos de instalación do Servicio de Augas no interior dos seus terreos e a data na que rematan as obras, co fin de que poidan seren inspeccionadas. O Concello poderá esixi-la recolocación dun contador por non estar en lugar adecuado. Nos terreos que comprendan varias vivendas ou industrias e, por conseguinte, varios aboados, faranse as instalacións individuais a cada un deles de xeito que os contadores se poidan colocar en arquetas adecuadas e todos xuntos en batería, e en lugar fácilmente alcanzable do portal, patio, ou baixo do edificio, norma que se terá así mesmo en conta no caso de que sexa só un o abonado. Se houbese dificultade na elección do sitio de emprazamento, o dono deberá solicitar da administración do servicio que lle sexa fixado o lugar de colocación. As chaves de paso que se utilicen serán de bronce, modelo reforzado, do mesmo diámetro cos entubados onde van colocadas, e as que se coloquen antes dos contadores deberán ir perforadas nun dos ángulos da montura con obxecto de que poidan seren precintadas polo servizo. Nos casos en que, polo xeito da instalación, poda pasa-lo auga ó entubado xeral, pola falta de presión nela, instalarase tamén unha válvula de retención á saída dos contadores. O dono do terreo ou o concesionario ou abonado, no seu caso, farase responsable do coidado e conservación das chaves de paso exteriores e interiores e moi especialmente dos aparatos contadores. Demostrada a súa neglixencia no cumprimento destas normas, así como o abandono das instalacións, deixando corre-la auga innecesariamente, pola rotura destes, cisternas deterioradas, etc., privaráselles da subministración de auga, mentres non efectúe as oportunas rectificacións. Todo concesionario ou abonado queda obrigado a admitir que a calquera hora hábil do día sexa visitada a súa instalación polos empregados municipais encargados deste cometido, sen que poidan opoñer ningún obstáculo a cantas comprobacións periódicas ou excepcionais se estimen procedentes. A negativa do interesado a autorizar estas revisións será causa dabondo para retirarlle o servicio de auga, sen dereito a reclamación ningunha. O servizo municipal de augas resérvase a facultade de non unir coa rede de distribución as instalacións que non reúnan as condicións regulamentarias. A Administración municipal resérvase o dereito de comprobar, cando o considere necesario ou oportuno, todo aparato contador se se estima un funcionamento dubidoso. As conexións de contadores efectuaranse exclusivamente por persoal do Servizo de Augas, correndo os gastos a cargo do abonado segundo cadro de prezos. Os precintos colocados non poderán ser alterados con ningún pretexto polos abonados, xa que en dito caso incorrerán na sanción que determina esta ordenanza. Calquera fuga de auga medida polo contador será facturada ó abonado de acordo coas tarifas correspondentes. Se se tratase dunha fuga oculta, o abonado poderá solicitar do Concello o 25 % de bonificación do importe facturado en exceso, e será potestativo deste último, analizadas as circunstancias de cada caso, proceder a esta bonificación, que non afectará á obrigación inmediata de reparación da fuga, unha vez descuberta, por parte do abonado e á súa costa. No caso de paralización dun contador ou deterioro tal que as súas indicacións non poidan servir de base a algo concreto, liquidarase o consumo de acordo a igual período do ano anterior. Se non existise este dato, tomarase a media aritmética dos seis meses anteriores. Naqueles casos nos que non existan datos históricos para obte-lo promedio ó que se alude no parágrafo anterior, os consumos determinaranse con base ó promedio que se obteña en función dos consumos coñecidos de periodos anteriores. Se tampouco isto fose posible, facturarase a cota de servicio correspondente e unha cota de consumo correspondente á actividade e equivalente a 10 metros cúbicos mensuais para os Usos Domésticos e 30 metros cúbicos mensuais para os usos Non Domésticos. O Servizo de augas disporá que o usuario repoña o contador amañado ou novo no prazo de trinta días. De non facelo instalarase un contador polo Concello, por conta do usuario. Ninguén poderá utiliza-la auga sen ter formulado e subscrito a póliza de aboado. As infraccións serán cualificadas e sancionadas de acordo coa Lei Xeral Tributaria. As procedentes sancións son de carácter fiscal e impoñeranse sen prexuízo das responsabilidades ás que houbese lugar pola aplicación das leis e regulamentos vixentes. Fóra de caso de incendios, que poñerán en coñecemento da administración do servizo dentro das vinte e catro horas seguintes ao sinistro, baixo ningún pretexto poderán os abonados ou quen os represente: a) Empregar a auga para usos distintos dos estipulados na póliza de abono. b) Vender ou ceder a auga que lle subministre o Concello a favor dun terceiro. c) Deixar correr a auga sen necesidade. d) Abrir nin facer uso dos rexistros que pechan os aparatos de toma, chaves de paso, aforos ou outros servizos. e) Establecer ningún ramal entre a toma e o aparato que verifique o aforo, nin facer derivación da instalación para outros locais ou vivendas diferentes ás consignadas na póliza. As facturas ou recibos non satisfeitos nos períodos voluntarios sinalados nos mesmos, serán cobrados por vía de constrinximento, conforme a lexislación de Réxime Local, no caso de xestión directa e por vía xudicial en caso de xestión indirecta. Os propietarios dos inmobles, locais e vivendas cedidos en alugamento ou outro goce serán subsidiariamente responsables dos recibos que non se pagasen. As cotas lexitimamente impostas en virtude da ordenanza correspondente que non se puidesen facer efectivas no proceso da súa recadación darán lugar á suspensión e corte do servizo de auga, con baixa do interesado ata que non pague a súa débeda e unha cantidade equivalente a unha hora de traballo, según tarifa, en concepto de reposición, estando para a declaración de partidas incobrables, se é o caso, ás normas xerais de aplicación. Non se permitirá ós particulares e empresas utilizar augas das fontes públicas para usos industriais e obras. O Concello non se fai responsable por interrupcións involuntarias do servizo de subministración de augas, ou cando sexa necesario executar obras ou amaños na rede xeral de distribución, podendo corta-lo fornecemento ós abonados, pero estes non teñen dereito a reclamación ningunha por este concepto. Tampouco haberá dereito de indemnización cando se interrompa o servizo por consecuencia de escaseza, de calquera motivo de seca, xeadas ou calquera outra causa de forza maior. En épocas de grandes secas, nas que puidese ser necesaria a restricción do consumo, comezará esta polo abonados industriais e todos aqueles que quedaron suxeitos ás medidas que creu oportuno adopta-lo Concello. Os danos ou prexuízos que se orixinen a terceiros por culpa do abonado, ben sexa por neglixencia ou abandono do coidado que debe ter da instalación de auga, serán exclusivamente conta deste. A presente Ordenanza será obxecto de publicación íntegra no Boletín Oficial da Provincia de A Coruña, entrando en vigor unha vez transcorra o prazo establecido no artigo 70.2 da Lei 7/1985, Reguladora das Bases do Réxime Local.”